EUROOPA KOHTU KODUKORRA MUUDATUSED

EUROOPA KOHUS,

võttes arvesse Euroopa Liidu toimimise lepingut, eelkõige selle artikli 253 kuuendat lõiku,

võttes arvesse Euroopa Aatomienergiaühenduse asutamislepingut, eelkõige selle artikli 106a lõiget 1,

võttes arvesse protokolli Euroopa Liidu Kohtu põhikirja kohta, eelkõige selle artiklit 63,

arvestades, et tuleb lähtuda kodukorra kohaldamisel saadud kogemustest, et selgitada teatavate kodukorra sätete ulatust või vajaduse korral neid sätteid täiendada või lihtsustada,

arvestades, et kodukorda on vaja muuta ka seepärast, et võtta arvesse teatavaid hiljutisi arenguid, eelkõige seoses peakohtujuristi nimetamisega või seoses uue õigusliku raamistikuga, mida kohaldatakse isikuandmete kaitsele Euroopa Liidus ja mille tõttu on vaja teha teatavaid muudatusi menetlusdokumentide kättetoimetamise ja avaldamise tavareeglitesse,

võttes arvesse nõukogu heakskiitu, mis on antud 8. novembril 2019,

ON VASTU VÕTNUD JÄRGMISED KODUKORRA MUUDATUSED:

Artikkel 1 Euroopa Kohtu 25. septembri 2012. aasta kodukorda (1) muudetakse järgmiselt. 1) I jaotise 2. peatüki pealkirja muudetakse järgmiselt: „EUROOPA KOHTU PRESIDENT, KODADE MOODUSTAMINE JA PEAKOHTUJURISTI VALIMINE“. 2) Artikkel 14 asendatakse järgmisega: „Artikkel 14 Peakohtujuristi valimine 1. Kohtujuristid valivad endi seast kohe pärast ELTL artikli 253 teises lõigus sätestatud osalist asendamist kolmeks aastaks peakohtujuristi. 2. Kui peakohtujurist lahkub ametist enne ettenähtud ametiaja lõppemist, asendatakse ta ülejäänud ametiajaks. 3. Käesolevas artiklis ette nähtud valimistel on hääletamine salajane. Valituks osutub üle poolte Euroopa Kohtu kohtujuristide hääled saanud kohtujurist. Kui ükski kohtujurist ei saa niisugust häälteenamust, korraldatakse järgmisi hääletusvoore seni, kuni see häälteenamus saavutatakse. 4. Käesoleva artikli kohaselt valitud peakohtujuristi nimi avaldatakse Euroopa Liidu Teatajas.“ 3) Artikli 21 lõige 4 asendatakse järgmisega: „4. Euroopa Liidu Teatajas avaldatakse teadaanne, milles märgitakse hagiavalduse registrisse kandmise kuupäev, poolte nimed või vajadusel neid asendavad initsiaalid, hagiavalduse või apellatsioonkaebuse nõuded ning ülevaade väidetest ja peamistest argumentidest. 5. Käesoleva kodukorra III jaotises ette nähtud juhtudel märgitakse Euroopa Liidu Teatajas avaldatavas teadaandes eelotsusetaotluse esitamise kuupäev, eelotsusetaotluse esitanud kohus, põhikohtuasja poolte nimed või vajadusel neid asendavad initsiaalid ja Euroopa Kohtule esitatud küsimused.“ 4) Artikli 37 lõige 3 asendatakse järgmisega: „3. Eelotsusemenetlustes on kohtumenetluse keeleks Euroopa Kohtule eelotsusetaotluse esitanud kohtu keel. Põhikohtuasja poole nõuetekohaselt põhjendatud taotluse korral võib lubada pärast põhikohtuasja vastaspoole ja kohtujuristi ärakuulamist kasutada menetluse suulises osas muud artiklis 36 nimetatud keelt. Kui luba antakse, laieneb selle muu keele kasutamise luba kõigile põhikirja artiklis 23 nimetatud huvitatud isikutele.“ 5) Artikli 38 lõige 5 asendatakse järgmisega: „5. EMP lepingu osalisriikidel, kes ei ole liikmesriigid, ja EFTA järelevalveametil on lubatud kasutada lisaks kohtumenetluse keelele ühte artiklis 36 nimetatud keeltest, kui nad osalevad eelotsusemenetluses või kui nad astuvad Euroopa Kohtus läbivaatamisel olevas kohtuasjas menetlusse. Käesolevat sätet kohaldatakse nii kirjalike dokumentide kui ka suuliste pöördumiste suhtes. Kohtusekretär korraldab mõlemal juhul tõlkimise kohtumenetluse keelde.“ 6) Artikli 38 lõige 6 asendatakse järgmisega: „6. Kolmandatel riikidel, kes osalevad eelotsusemenetluses vastavalt põhikirja artikli 23 neljandale lõigule, on lubatud kasutada ühte artiklis 36 nimetatud keeltest, mis erineb kohtumenetluse keelest. Käesolevat sätet kohaldatakse nii kirjalike dokumentide kui ka suuliste pöördumiste suhtes. Kohtusekretär korraldab mõlemal juhul tõlkimise kohtumenetluse keelde.“ 7) Artikkel 39 asendatakse järgmisega: „1. Kohtusekretär korraldab menetluse kirjaliku osa käigus esitatud menetlusdokumentide tõlkimise kohtumenetluse keelde ja vajadusel muusse artiklis 36 nimetatud keelde. 2. Kohtusekretär korraldab ka kohtuistungil öeldu tõlkimise kohtumenetluse keelde ja muudesse artiklis 36 nimetatud keeltesse, mida kasutavad kohtuistungil osalevad pooled või mida peetakse vajalikuks menetluse nõuetekohaseks läbiviimiseks.“ 8) Artikli 57 lõikele 7 lisatakse järgmine lause: „Viimati nimetatud tähtaja suhtes ei kohaldata käesoleva kodukorra artiklit 51.“ 9) Artikli 89 lõike 1 punkt h asendatakse järgmisega: „h) märge poolte või menetluses osalenud põhikirja artiklis 23 viidatud huvitatud isikute kohta,“ 10) Artikli 95 lõige 2 asendatakse järgmisega: „2. Euroopa Kohus võib eelotsusetaotluse esitanud kohtu taotlusel, põhikohtuasja poole taotlusel või omal algatusel muuta anonüümseks ka ühe või mitme isiku või üksuse nime, keda kohtuasi puudutab.“ 11) Artikli 119 lõige 4 asendatakse järgmisega: „4. Kui neid dokumente ei esitata, määrab kohtusekretär poolele mõistliku tähtaja dokumentide esitamiseks. Kui nõutud dokumente ettenähtud tähtaja jooksul ei esitata, otsustab president, olles ettekandja-kohtuniku ja kohtujuristi ära kuulanud, kas selle vorminõude täitmata jätmine toob kaasa hagiavalduse või menetlusdokumendi tunnistamise vastuvõetamatuks. Kui president seda vajalikuks peab, võib ta anda selle küsimuse lahendamiseks Euroopa Kohtule.“ 12) Artikli 122 lõige 3 asendatakse järgmisega: „3. Kui hagiavaldus ei vasta käesoleva artikli lõikes 1 või 2 sätestatud tingimustele, määrab kohtusekretär hagejale mõistliku tähtaja eespool mainitud dokumentide esitamiseks. Kui neid puudusi ei kõrvaldata, otsustab president, olles ettekandja-kohtuniku ja kohtujuristi ära kuulanud, kas nende tingimuste täitmata jätmine toob kaasa hagiavalduse tunnistamise vastuvõetamatuks. Kui president seda vajalikuks peab, võib ta anda selle küsimuse lahendamiseks Euroopa Kohtule.“ 13) Artikkel 123 asendatakse järgmisega: „Hagiavaldus toimetatakse kostjale kätte. Artikli 119 lõikes 4 ja artikli 122 lõikes 3 nimetatud juhtudel toimub kättetoimetamine kohe, kui hagiavalduse puudused on kõrvaldatud või kui president või Euroopa Kohus on tunnistanud hagiavalduse neis kahes artiklis sätestatud nõuete täitmata jätmisest hoolimata vastuvõetavaks.“ 14) Artikkel 131 asendatakse järgmisega: „1. Menetlusse astumise avaldus toimetatakse pooltele kätte, et nad saaksid selle kohta esitada oma kirjalikud või suulised märkused. 2. Kui avaldus on esitatud põhikirja artikli 40 esimese lõigu alusel, lubatakse menetlusse astumist presidendi otsusega ja menetlusse astujale edastatakse ärakirjad kõigist pooltele kätte toimetatud menetlusdokumentidest, välja arvatud juhul, kui pooled viitavad kümne päeva jooksul alates lõikes 1 nimetatud kättetoimetamisest salajastele või konfidentsiaalsetele tõenditele või dokumentidele, mille edastamine menetlusse astujale tekitaks pooltele kahju. Sellisel juhul lahendab president menetlusse astumise avalduse pärast ettekandja-kohtuniku ja kohtujuristi ärakuulamist määrusega ning menetlusse astujale edastatakse ärakirjad kõigist pooltele kätte toimetatud menetlusdokumentidest, välja arvatud salajased või konfidentsiaalsed tõendid või dokumendid, mida teatud juhtudel ei edastata. 3. Kui avaldus on esitatud põhikirja artikli 40 teise lõigu alusel, lahendab president menetlusse astumise avalduse pärast ettekandja-kohtuniku ja kohtujuristi ärakuulamist määrusega või annab selle lahendamiseks Euroopa Kohtule. Kui menetlusse astumise avaldus rahuldatakse, edastatakse menetlusse astujale ärakirjad kõigist pooltele kätte toimetatud menetlusdokumentidest, välja arvatud salajased või konfidentsiaalsed tõendid või dokumendid, mida teatud juhtudel ei edastata. 4. Kui avaldus on esitatud põhikirja artikli 40 kolmanda lõigu alusel, lubatakse menetlusse astumist presidendi otsusega ja menetlusse astujale edastatakse ärakirjad kõigist pooltele kätte toimetatud menetlusdokumentidest, välja arvatud juhul, kui pooled esitavad menetlusse astumise avalduse kohta märkusi kümne päeva jooksul alates lõikes 1 nimetatud kättetoimetamisest või kui nad sama tähtaja jooksul viitavad salajastele või konfidentsiaalsetele tõenditele või dokumentidele, mille edastamine menetlusse astujale tekitaks pooltele kahju. Sellistel juhtudel lahendab president menetlusse astumise avalduse pärast ettekandja-kohtuniku ja kohtujuristi ärakuulamist määrusega ning menetlusse astujale edastatakse ärakirjad kõigist pooltele kätte toimetatud menetlusdokumentidest, välja arvatud salajased või konfidentsiaalsed tõendid või dokumendid, mida teatud juhtudel ei edastata.“ 15) Artikli 159 järele lisatakse järgmine artikkel: „Artikkel 159a Ilmselgelt vastuvõetamatud või ilmselgelt põhjendamatud taotlused ja avaldused Kui käesolevas peatükis osutatud taotlus või avaldus on tervikuna või osaliselt ilmselgelt vastuvõetamatu või ilmselgelt põhjendamatu, võib Euroopa Kohus pärast ettekandja-kohtuniku ja kohtujuristi ärakuulamist igal ajal jätta selle põhistatud määrusega tervikuna või osaliselt rahuldamata.“ 16) Artikkel 167 asendatakse järgmisega: „1. Apellatsioonkaebus esitatakse Euroopa Kohtu või Üldkohtu kantseleisse. Kui apellatsioonkaebus on esitatud Üldkohtu kantseleisse, edastatakse apellatsioonkaebus viivitamata Euroopa Kohtu kantseleisse. 2. Niipea kui Üldkohtu kantseleid on apellatsioonkaebuse esitamisest teavitatud, edastab ta Euroopa Kohtu kantseleile viivitamata kohtuasja esimese astme toimiku ning vajaduse korral apellatsioonikoja menetluse toimiku, mis on edastatud Üldkohtule vastavalt tema kodukorra sätetele, mis käsitlevad intellektuaalomandi õigustega seotud menetlusi.“ 17) Artikli 168 lõige 4 asendatakse järgmisega: „4. Kui apellatsioonkaebus ei vasta käesoleva artikli lõigetele 1–3, annab kohtusekretär apellandile mõistliku tähtaja puuduste kõrvaldamiseks. Kui apellant ei kõrvalda puudusi ettenähtud tähtaja jooksul, otsustab president pärast ettekandja-kohtuniku ja kohtujuristi ärakuulamist, kas selle nõude täitmata jätmine toob kaasa apellatsioonkaebuse tunnistamise vastuvõetamatuks. Kui president seda vajalikuks peab, võib ta anda selle küsimuse lahendamiseks Euroopa Kohtule.“ 18) Artikli 171 lõige 2 asendatakse järgmisega: „2. Artikli 168 lõikes 4 nimetatud juhtudel toimub kättetoimetamine kohe, kui puudused on kõrvaldatud või kui president või Euroopa Kohus on tunnistanud apellatsioonkaebuse vastuvõetavaks hoolimata selles artiklis sätestatud vorminõuete täitmata jätmisest.“ 19) VII jaotise pealkiri asendatakse järgmisega: „ARVAMUSE TAOTLUSED“. 20) Artikkel 200 asendatakse järgmisega: „1. Arvamus, millele on alla kirjutanud president, nõupidamisel osalenud kohtunikud ja kohtusekretär, kuulutatakse avalikul kohtuistungil. 2. Arvamus toimetatakse kätte kõigile liikmesriikidele ja artikli 196 lõikes 1 nimetatud institutsioonidele.“ 21) Artikkel 205 tunnistatakse kehtetuks. 22) Artikli 206 lõige 2 asendatakse järgmisega: „2. Taotlus ja selle lisad toimetatakse kätte vastavalt kas Euroopa Ülemkogule või nõukogule, kellel on kirjalike seisukohtade esitamiseks aega 10 päeva alates kättetoimetamisest ning seda tähtaega ei pikendata. Nimetatud tähtaja suhtes ei kohaldata artiklit 51.“

Artikkel 2 Käesolevad kodukorra muudatused, mis on autentsed kodukorra artiklis 36 nimetatud keeltes, avaldatakse Euroopa Liidu Teatajas ning need jõustuvad nende avaldamise kuule järgneva kuu esimesel päeval. Artikli 1 punktis 2 ette nähtud muudatust kohaldatakse alates järgmisest kohtunike ja kohtujuristide osalisest asendamisest, mis on ette nähtud Euroopa Liidu toimimise lepingu artikli 253 teises lõigus.

Luxembourg, 26. november 2019

(1) ELT L 265, 29.9.2012, lk 1, mida on muudetud 18. juunil 2013 (ELT L 173, 26.6.2013, lk 65), 19. juulil 2016 (ELT L 217, 12.8.2016, lk 69) ja 9. aprillil 2019 (ELT L 111, 25.4.2019, lk 73).